钦定古今图书集成/明伦汇编/皇极典/第162卷 > 性理会通 > 《魏武帝》
## 钦定古今图书集成/明伦汇编/皇极典/第162卷 > 性理会通 > 《魏武帝》

元城刘氏谓马永卿曰：“温公退居洛，一日语某曰：‘昨
夕看《三国志》，识破一事，因令取《三国志》及《文选》云某
乃理会武帝遗令也’。公曰：‘遗令之意如何’？某曰：‘曹公
平生奸至此尽矣，故临死谆谆作此令也’。公曰：‘不然，
此乃操之微意也。遗令者，世所谓遗嘱也。必择紧要
言语，传嘱子孙，至若纤细不紧要之事，则或不暇矣’。”
且操身后之事，有大于禅、代者乎？今操之遗令，谆谆
百言，下至分香卖履之事，家人婢妾，无不处置详尽，
无一语及禅代之事。其意若曰：禅代之事，自是子孙
所为，吾未尝教为之。是实以天下遗子孙，而身享汉
臣之名。此《遗令》之意，历千百年无人识得，昨夕偶窥
破之，公似有喜色，且戒某曰：“非有识之士不足以语
之。”或云：“非温公识高，不能至此。”曰：“此无他也，乃一诚
字尔，惟以诚意读之。且诚之至者，可以开金石，况此虚伪之事，一看即解散也。”某因此历观曹操平生之
事，无不如此。夜卧枕圆枕，啖野葛至尺许，饮鸩酒至
一盏，皆此意也。操之负人多矣，恐人报己，故先扬此
声以诳时人，使人无害己意也。然则《遗令》之意，亦扬
此声以诳后世耳。